Vi burde synge en bedre sang, når vi holder mindehøjtideligheder, mener Marie Krarup (DF). Foto: Polfoto

Mens mange danskere sad og fulgte fællessangen mindehøjtideligheden fra Kongens Nytorv i København, for Dansk Folkepartis folketingsmedlem Marie Krarup i flint på Facebook over sangvalget.

- Så står det officielle Danmark igen og synger "Kringsat av fiender". Det er en dårlig, pacifistisk sang fyldt med vrøvl, som forfatteren, Nordahl Grieg, med sin indsats i modstandsbevægelsen selv tog afstand fra, harcellerer DF’eren på Facebook.

Det har fået flere til at ryste på hovedet på de sociale medier. På Twitter opfordrer Jakob Esmann, der sidder i DSUs forretningsudvalg eksempelvis Marie Krarup til at stoppe sig selv.

- Lad os nu nyde sammenholdet et øjeblik, skriver han.

Men Marie Krarup står fast. Sangteksten er rædselsfuld, men den har desværre fået en fantastisk melodi, siger hun.

– Nordahl Grieg må ligge og rotere i sin grav. Han var kommunist i sin ungdom, men tog senere afstand fra sine egne gerninger ved at blive modstandsmand. Jeg synes det er respektløst over for en mand, der ofrede sit liv i kampen for frihed, at vi bliver ved med at gentage hans ungdomssynder, forklarer hun til TV 2.

'Den skaber ikke fællesskab'

Når vi holder fast i ”Kringsat av fiender” skyldes det ifølge Marie Krarup dels den gode melodi, men det er også udtryk for at en venstreorienteret populærkultur har sejret. I stedet burde vi synge ”Altid frejdig, når du går”, som var modstandsbevægelsens slagsang.

Du skriver din Facebook-opdatering midt i mindehøjtideligheden. Hvad tænker du om den timing?

- Det er fint, at man mindes ofrene. Det skal man også gøre, og jeg synes da, man skal tage dem med i sin fadervor i aften. Men jeg synes det er pinligt og skamfuldt, at vi skal samles om et så ringe kulturelt udtryk som den sang er.

Men nogen mener, at det skaber fællesskab?

- Det skaber ikke fællesskab, at vi synger sang, der er fuld af pacifistisk klynk, lyder det fra Marie Krarup.

Marie Krarup kan nu glæde sig over, at justitsminister Søren Pind sent søndag aften delte netop "Altid frejdig, når du går" på sin Facebook-profil.

Aldrig ræd for mørkets magt Stjernerne vil lyse Med et fadervor i pagt Skal du aldrig gyse Godnat Posted by Søren Pind on Sunday, November 15, 2015

Den norske digter Nordahl Grieg skrev digtet ”Til Ungdommen”, som i eftertiden er blevet kendt som ”Kringsatt av Fiender” efter dets første linje tilbage i 1936. Den danske komponist Otto Mortensen satte musik til digtet i 1952, og i 1979 udgav den danske nationalskjald Kim Larsen også nummeret.